Anzu Fernández, dellegáu internacional de la Fundación Asturies XXI, imparte dos conferencies dientru del ciclu formativu de la Tokyo Cider Collection 2023, eventu de referencia’n tol continente asiáticu qu’esti añu cellebra la so ochava edición. Amás, presentará el SISGA y la cultura sidrera asturiana nel so pasu por nueve ciudaes nipones.
#000003
La primera de les conferencies tuvo llugar el 24 xunetu n’Hiroshima, como parte’l seminariu de sidre pa profesionales de la hostelería entamáu pol llagar Kimura nel edificiu YMCA del cientru la ciudá nipona, y nella participaron Tatsuro Fuji comu llagareru de la Fukiware Cidrerie de la prefectura de Gunma y Anzu Fernández Pérez y Aymara González Montoto comu representantes de la Fundación Asturies XXI.
#000004
Dientru’l simposiu, desendolcáu dafechu’n xaponés, amás de presentase’l XIII Salón Internacional de les Sidres de Gala, -que tendrá la so treceava edición esti setiembre- falóse de la tradición sidrera asturiana, peculiaridaes de la nuesa sidre, situación d’anguañu, tendencies nel mercáu y del procesu pa que la cultura asturiana de la sidre seya reconocía pola Unesco como Padremuñu Inmaterial de la Humanidá.
#000005
Especial interés causó nel públicu nipón la demostración d’echar sidre, asina comu la tastia guiada de sidres asturianes, na que s’ufrió a los asistentes, profesionales del seutor, llagareros y direutores de la industria hostelera nipona, sidre de Mayador, Busto y Martínez Sopeña.
#000006
Darréu esti ciclu de conferencies que los representantes asturianos dan a lo llargo’l so itinerariu per nueve ciudaes de Xapón espérase cuntar con una perbona representación xaponeses nel prósimu SISGA, abriendo esti mercáu a los llagares asturianos.
#000008
Empreses y profesionales pol Asturianu
#000019